**Likumprojekta "Grozījumi likumā "Par Krimināllikuma spēkā stāšanās un piemērošanas kārtību"" projekta  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Grozījumu likumā „Par Krimināllikuma spēkā stāšanās un piemērošanas kārtību” (turpmāk – likumprojekts) mērķis ir vienkāršot un padarīt mazāk laikietilpīgu kārtību, kādā Latvijā kontrolei pakļauj narkotiskās vielas, psihotropās vielas, augus, zāles un prekursorus, apvienojot gan minēto vielu kontroles statusa, gan iedalījumu apmēru noteikšanu likuma ”Par Krimināllikuma spēkā stāšanās un piemērošanas kārtību” 2. pielikumā.  Likumprojekta spēkā stāšanās datums ir 2021. gada 1. janvāris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Veselības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijā kontrolējamo narkotisko un psihotropo vielu saraksti ir noteikti Ministru kabineta 2005. gada 8. novembra noteikumos Nr. 847 "Noteikumi par Latvijā kontrolējamajām narkotiskajām vielām, psihotropajām vielām un prekursoriem" (turpmāk – noteikumi). Savukārt likuma "Par Krimināllikuma spēkā stāšanās un piemērošanas kārtību" (turpmāk – likums) 2. pielikums arī iekļauj augstāk minētos sarakstus, nosakot kontrolējamajām narkotiskajām un psihotropajām vielām, kā arī prekursoriem apmērus, līdz kuriem vielu daudzumi atzīstami par nelieliem, un apmēri, sākot ar kuriem to daudzumi atzīstami par lieliem.  Lai novērstu minēto sarakstu dublēšanos dažādos spēkā esošajos normatīvajos aktos, kā arī ņemot vērā to, ka vielu apmēri tiek noteikti likumā, ir izstrādāti grozījumi Narkotisko un psihotropo vielu un zāļu, kā arī prekursoru likumīgās aprites likumā (turpmāk – Narkotiku likums) izslēdzot 3. panta otrajā daļā ietverto deleģējumu Ministru kabinetam apstiprināt narkotisko vielu sarakstus un nosakot, ka narkotisko vielu, psihotropo vielu un prekursoru saraksti tiek noteikti likuma 2. pielikumā.  Likumprojekts paredz noteikt vienā tiesību aktā gan narkotisko augu, vielu un zāļu un psihotropo vielu un zāļu kontroles statusu, gan iedalījumu apmērus.  Ņemot vērā, ka prekursorus kontrolei pakļauj Eiropas Savienības līmenī, iekļaujot tos Eiropas Parlamenta un Padomes 2004. gada 11. februāra Regulas (EK) Nr. [273/2004](http://eur-lex.europa.eu/eli/reg/2004/273/oj/?locale=LV) par narkotisko vielu prekursoriem un Padomes 2004. gada 22. decembra Regulas (EK) Nr. [111/2005](http://eur-lex.europa.eu/eli/reg/2005/111/oj/?locale=LV), ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešām valstīm, pielikumos, prekursori noteikumos nav iekļauti. Taču apmēru noteikšana ir ES dalībvalstu nacionālajā kompetencē, tādēļ prekursori ir iekļauti likuma 2. pielikumā.  Tāpat likumprojekts paredz precizēt likuma 2. pielikuma kontrolējamo narkotisko un psihotropo vielu sarakstus, lai, noteikumiem zaudējot spēku, nepazustu noteikumos iekļautās normas.  Ņemot vērā minēto, likuma 2. pielikumā tiek veikti šādi grozījumi:   * likuma 2. pielikuma virsraksts tiek precizēts, lai tas izteiktu gan vielu kontroles statusu, gan vielu iedalījumu apmēru noteikšanu; * 1. punkts ir likuma 2. pielikuma vienkāršots 1. punkts, no kura tiek izņemta atsauce uz prekursorus kontrolei pakļaujošām regulām. Minētā atsauce parādās Narkotiku likumā, kur tiek uzskaitīti arī Latvijā kontrolējamo narkotisko un psihotropo vielu saraksti; * likuma 2. pielikuma 1. punkta apakšpunkti tiek dzēsti, jo sarakstu nosaukumi parādās katras nodaļas virsrakstā, līdz ar to nav nepieciešams tos uzskaitīt arī 2. pielikuma sākumā; * ņemot vērā, ka kontrolei tiek pakļauti arī narkotisko un psihotropo vielu atvasinājumi (noteikumu 2. punkta 2.4. apakšpunkts), likuma 2. pielikuma 2. punkta 1) apakšpunkts tiek papildināts ar vārdu “atvasinājumiem”, nosakot, ka noteiktie vielu daudzumi attiecināmi arī uz I, II un III sarakstā iekļauto vielu atvasinājumiem. Ņemot vērā minēto, tiek izslēgts likuma 2. pielikuma 2. punkta 3) apakšpunkts, jo tas jau ir iekļauts terminā “atvasinājumi”; * ņemot vērā, ka arī atvasinājumiem var būt sāļi, likuma 2. pielikuma 2. punkta 1) apakšpunkts tiek papildināts ar vārdu “atvasinājumu”, nosakot, ka noteiktie vielu daudzumi attiecināmi arī uz I, II un III sarakstā iekļauto vielu atvasinājumu sāļiem; * 2. punkta 3) apakšpunkts izsaka likuma 2. pielikuma 2. punkta 4) apakšpunktu, precizējot to atbilstoši Eiropas Parlamenta un Padomes 2004. gada 11. februāra Regulai (EK) Nr. [273/2004](http://eur-lex.europa.eu/eli/reg/2004/273/oj/?locale=LV) “Par narkotisko vielu prekursoriem” un Padomes 2004. gada 22. decembra Regulai (EK) Nr. [111/2005](http://eur-lex.europa.eu/eli/reg/2005/111/oj/?locale=LV), ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešām valstīm; * 3. punkts izsaka likuma 2. pielikuma 3. punktu. Lai nenonāktu pretrunā ar likuma punktu, kas nosaka, ka vielas tiek kontrolētas jebkurās masās, neko neatdalot, minētais punkts tiek papildināts ar frāzi „ja likumā nav noteikti izņēmumi”; * 4. punkts izsaka likuma 2. pielikuma 3.1 punktu, precizējot normas redakciju, kā arī nodaļu vietā tiek lietoti saraksti, lai norma būtu pārskatāmāka. Tāpat no normas tiek dzēsts termins “psihotropajās”, jo I sarakstā ir iekļautas sevišķi bīstamās narkotiskās vielas un tām pielīdzinātās psihotropās vielas; * no noteikumu 1. pielikuma 1.5. un 2.5. apakšpunkta uz likuma 2. pielikumu netiek pārnesta atsauce, kas iezīmēta ar “\*” (zvaigznīti), jo likumprojekta 4. punkts minēto noteikumu jau sevī iekļauj; * II, III, IV un V nodaļas nosaukumi tiek vienkāršoti; * 7. punkta 5. apakšpunktā atsevišķi tiek izdalītas neizžāvētas kokas krūma lapas, atbilstoši nosakot arī apmērus. Nav izslēgta varbūtība, ka kokas krūmi tiek audzēti mājas apstākļos podiņos vai kokas krūma lapas kontrabandas ceļā tiek ievestas sasaldētas. Ņemot vērā, ka neizžāvētām kokas krūma lapām tiek noteikti atsevišķi apmēri, lai varētu kvalificēt noziedzīgos nodarījumus, kas izdarīti pirms šo grozījumu spēkā stāšanās, likumprojekts paredz pārejas noteikumus; * lai vienkāršotu kontrolējamo vielu sarakstus, daļa no 8.1., 8.2. un 8.3. tabulās iekļautajām vielām, kurām ir psihotropa iedarbība, tiek apvienotas vienā tabulā (9. punkts). Minēto vielu iekļaušana vienā tabulā nemaina likuma piemērošanas kārtību, kā arī nemaina minētajām vielām iepriekš noteiktos apmērus. * noteikumu un likuma 2. pielikumā vielas tiek iekļautas ne tikai individuāli, bet arī pēc ģenēriskās sistēmas principa, t.i., kontrolei tiek pakļautas vielu ķīmisko grupu pamatformulas ar aprakstiem, kas nosaka grupā ietilpstošās vielas. Ņemot vērā, ka: * 8.1. tabulas vielas **fenetilīns, fenproporekss, fentermīns, mefenorekss (Rondimen, Pondinil, Anexate)** paiet zem ģenēriskās grupas “Amfetamīni”, * 8.2. tabulas vielas **psilocīns (psilotsīns), psilocibīns** paiet zem ģenēriskās grupas “Triptamīni un beta-(benzofuran-3-il)etānamīni”, * 8.3. tabulas vielas **tenociklidīns (TCP), eticiklidīns (PCE), roliciklidīns (PHP, PCPY)** paiet zem ģenēriskās grupas “1-Arilcikoloheksilamīni un (1-arilcikloheksil)metānamīni”,   minētās vielas no likuma 2. saraksta tiek dzēstas.  Turpmāk šīm vielām tiks piemēroti tādi paši apmēri, kādi noteikti attiecīgai ģenēriskai grupai, kurā pēc savām īpašībām viela iekļaujas. Tādā veidā tiks nodrošināta līdzvērtīga pieeja visām vienas grupas vielām, izvairoties no situācijas, kad pēc īpašībām un ietekmes līdzīgām vielām tiek piemēroti dažādi apmēri.  Vielām fenetilīns, fenproporekss, fentermīns, mefenorekss (Rondimen, Pondinil, Anexate) noteiktie apmēri kļūst likumpārkāpējam nelabvēlīgāki. Vielām tenociklidīns (TCP), eticiklidīns (PCE), roliciklidīns (PHP, PCPY) noteiktie apmēri nemainās. Vielām psilocīns (psilotsīns) un psilocibīns apmēri, līdz kuram daudzumi atzīstami par nelieliem, kļūst likumpārkāpējam nelabvēlīgāki, savukārt apmēri, sākot ar kuru daudzumi atzīstami par lieliem, kļūst likumpārkāpējam labvēlīgāki (iepriekš 0,25g, tagad – 1g), tāpēc likumprojekts paredz pārejas noteikumus.  Tāpat atsevišķām vielām, kas iekļautas kontrolējamo vielu sarakstos un kurām diapazons starp apmēru, līdz kuram daudzumi atzīstami par nelieliem, un apmēru, sākot ar kuru daudzumi atzīstami par lieliem, varētu būt pārāk plašs, tāpēc nākotnē iespējams būtu jāveic atkārtots noteikto apmēru izvērtējums. Veselības ministrija minētos apmērus izvērtēs un nepieciešamības gadījumā iekļaus pie vieniem no nākamajiem grozījumiem likumā.   * 10. punkta 1., 3., 5. un 6. apakšpunktā kontrolei pakļautie augi tiek sadalīti izžāvētos un neizžāvētos, attiecīgi nosakot arī apmērus. Minētos augus kontrabandas ceļā var ievest gan izžāvētus, gan sasaldētus. Pastāv varbūtība, ka tie tiek audzēti mājas apstākļos podiņos. Ņemot vērā, ka izžāvētiem un neizžāvētiem augiem *catha edulis*, *mitragyna speciosa (kratom)*, *salvia divinorum* un efedras augamtiek noteikti atsevišķi apmēri, kas līdz šim netika paredzēti, likumprojekts ir papildināts ar pārejas noteikumiem, ar kuriem noteikta kārtība noziedzīgu nodarījumu kvalifikācijai, kas izdarīti pirms šo grozījumu spēkā stāšanās, proti, ja jaunie narkotisko vielu apmēri personai ir nelabvēlīgi, tad tās izdarītais noziedzīgais nodarījums kvalificējams atbilstoši tiem narkotisko vielu apmēriem, kas bija spēkā līdz grozījumu spēkā stāšanās brīdim, savukārt, ja jaunie narkotisko vielu apmēri personai ir labvēlīgi, tad tā noziedzīgais nodarījums kvalificējams atbilstoši jaunajiem narkotisko vielu apmēriem; * 13. punktā minētās vielas tiek sakārtotas alfabēta secībā; * 13. punkta 16. apakšpunktā tiek precizēts vielas bezitramīds nosaukums; * lai vienkāršotu sarakstus, likuma 12.1 tabula tiek dzēsta, bet tabulā minētās vielas heksobarbitāls un tapentadols likumprojektā alfabēta secībā tiek iestrādāti 13. punkta tabulā. Minēto vielu atrašānās vienā vai otrā tabulā neko nemaina likuma piemērošanas kārtībā; * 13. punkta 32. apakšpunktā tiek dzēsti vārdi “un tā atvasinājumi”. Paliek tikai vielas nosaukums “ekgonīns”. Nav nepieciešams atsevišķi izcelt, ka tiek kontrolēti arī vielas ekgonīns atvasinājumi, jo to nosaka likumprojekta 2. punkta 3) apakšpunkts; * lai vienkāršotu kontrolējamo vielu sarakstus, likuma 11. un 12. punkta tabulas likumprojektā tiek apvienotas zem 14. punkta, sakārtojot vielas alfabēta secībā; * 16. punktā vielas tiek sakārtotas alfabēta secībā; * 16. punktā no noteikumiem pie vielām efedrīns un pseidoefedrīns tiek pārņemta atsauce (\*), kas zem tabulas tiek atšifrēta “\*Kontrolē ievēro arī normatīvajos aktos farmācijas jomā noteikto kārtību”. Minētā atsauce nepieciešama, jo Ministru kabineta noteikumu Nr. 441 "Narkotisko un psihotropo vielu un zāļu iepirkšanas, saņemšanas, uzglabāšanas, izplatīšanas, izsniegšanas, uzskaites un iznīcināšanas kārtība zāļu un veterināro zāļu ražošanā, zāļu un veterināro zāļu lieltirgotavās un aptiekās" 12. punktā ir minēts, kādas vielas ir jāreģistrē stingrās uzskaites žurnālā (arī efedrīns un pseidoefedrīns). Tāpat arī Ministru kabineta noteikumos nr. 175 "Recepšu veidlapu izgatavošanas un uzglabāšanas, kā arī recepšu izrakstīšanas un uzglabāšanas noteikumi" ir minēti narkotisko un tām pielīdzināto vielu maksimālie daudzumi, ko drīkst izrakstīt uz receptes (sarakstā iekļauts arī efedrīns); * 16. punktā tiek precizēti vielu brotizolāms, estazolāms, haloksazolāms, alprazolāms un ketazolāms nosaukumi; * 18., 19. un 20. punkta tabulās minētie prekursori tiek sakārtoti atbilstoši secībai, kādā tie minēti Eiropas Parlamenta un Padomes 2004. gada 11. februāra Regulai (EK) Nr. [273/2004](http://eur-lex.europa.eu/eli/reg/2004/273/oj/?locale=LV) “Par narkotisko vielu prekursoriem” un Padomes 2004. gada 22. decembra Regulai (EK) Nr. [111/2005](http://eur-lex.europa.eu/eli/reg/2005/111/oj/?locale=LV), ar ko paredz noteikumus par uzraudzību attiecībā uz narkotisko vielu prekursoru tirdzniecību starp Kopienu un trešajām valstīm; * 20. punktā prekursori ir sadalīti 2a kategorijas prekursoros un 2b kategorijas prekursoros, jo šāds sadalījums ir noteikts EK regulā nr. 273  ar mērķi paredzēt stingrākus noteikumus to uzņēmēju reģistrācijai, kuri laiž tirgū Regulas (EK) Nr. 273/2004 I pielikuma 2a kategorijas klasificētās vielas vai kuru īpašumā ir minētās vielas, jo īpaši etiķskābes anhidrīds, lai novērstu tā novirzīšanu nelikumīgai narkotiku ražošanai. |
| 3. | Projekta izstrādē iesaistītās institūcijas un publiskas personas kapitālsabiedrības | Slimību profilakses un kontroles centrs, valsts sabiedrība ar ierobežotu atbildību "Rīgas psihiatrijas un narkoloģijas centrs", Valsts policija, Valsts ieņēmumu dienesta Muitas policijas pārvalde, Zāļu valsts aģentūra, Tieslietu ministrija, Ģenerālprokuratūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektam ir pozitīva ietekme uz sabiedrības veselību – tiek aizstāvētas sabiedrības intereses kopumā, kavējot narkotisko un psihotropo vielu piedāvājuma un pieprasījuma pieaugumu Latvijā.  Likumprojekts ietekmēs:  1) tiesībsargājošās iestādes;  2) iestādes, kurām ir tiesības veikt ekspertīzes;  3) ārstniecības iestādes, kurās var atrasties pacients minēto vielu ietekmē vai iespaidā;  4) fiziskas personas, kas lieto minētās vielas. |
| 2. | Tiesiskā regulējuma ietekme uz tautsaimniecību un administratīvo slogu | Tiks vienkāršots vielu pakļaušanas kontrolei process, jo būs jāgroza tikai viens tiesību akts. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Vienlaicīgi ar šo likumprojektu virzāms likumprojekts “Grozījumi “Narkotisko un psihotropo vielu un zāļu, kā arī prekursoru likumīgās aprites likumā””. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav |
| 2. | Citas starptautiskās saistības | Nav |
| 3. | Cita informācija | Nav |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Aizpilda, ja ar projektu tiek pārņemts vai ieviests vairāk nekā viens ES tiesību akts, – norāda informāciju atbilstoši instrukcijas 55.1. apakšpunktam, kas jau tika norādīta arī V sadaļas 1. punktā | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Nav | Nav | Nav | | Nav |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav attiecināms | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms | | | |
| Cita informācija | Nav | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Nav | | | |
| A | B | | C | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | |
| Nav | Nav | | Nav | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts neparedz jaunas starptautiskas saistības. | | | |
| Cita informācija | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2020. gada 24. aprīlī tika izsludināts publiskai apspriešanai Veselības ministrijas un Valsts kancelejas interneta vietnēs, lūdzot sniegt priekšlikumus līdz 2020. gada 25. maijam. Vienlaikus ar šo likumprojektu publiskajā apspriešanā tika izsludināts arī likumprojekts “Grozījumi ”Narkotisko un psihotropo vielu un zāļu, kā arī prekursoru likumīgās aprites likumā””. |
| 2. | Sabiedrības līdzdalība projekta izstrādē | Līdz 2020. gada 25. maijam par likumprojektu tika saņemts atzinums no Ģenerālprokuratūras. Atzinumā tiek paust konceptuāls atbalsts likumprojektā ietvertajām iniciatīvām, kā arī tiek lūgts II nodaļas nosaukumu precizēt atbilstoši Narkotisko un psihotropo vielu un zāļu, kā arī prekursoru likumīgās aprites likumā minētajam, veikt tehniskus precizējumus V nodaļā, likumprojekta anotācijā norādīt, kāpēc likumprojektā dažiem augiem un vielām mainās apmēri un likumprojektam atbilstoši paredzēt pārejas noteikumu. |
| 3. | Sabiedrības līdzdalības rezultāti | Precizēts II nodaļas nosaukums, V nodaļā veikti tehniski precizējumi, anotācijā paskaidrots, kāpēc dažiem augiem un vielām mainās apmēri, likumprojektam atbilstoši paredzot pārejas noteikumu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesībsargājošās iestādes (Valsts policija, pašvaldību policija un Valsts ieņēmumu dienesta Nodokļu un muitas policijas pārvalde), iestādes, kurām ir tiesības veikt ekspertīzes (Valsts policijas Kriminālistikas pārvalde, Valsts tiesu ekspertīžu birojs, Valsts tiesu medicīnas ekspertīzes centrs, valsts sabiedrība ar ierobežotu atbildību "Rīgas psihiatrijas un narkoloģijas centrs" un Valsts ieņēmumu dienesta Muitas pārvaldes Muitas laboratorija u.c.). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Likumprojekta izpildē iesaistītās institūcijas to realizē esošo cilvēkresursu un finanšu līdzekļu ietvaros. |

Veselības ministre I. Viņķele

Muravska, 67876099

[dana.muravska@vm.gov.lv](mailto:dana.muravska@vm.gov.lv)

v\_sk. = 2583